Metro-Beeld-Gauteng: Marthinus sê | Netwerk24
Deur Marthinus Koekemoer 05 Augustus 2020 05:02
Baie geluk aan Mould Empower Serve (MES) Kempton Park met tien jaar se dienslewering. Metro-Beeld het al voorheen oor MES berig en hierdie organisasie doen werk van onskatbare waarde onder mense wat hul werk verloor het en nie 'n ander heenkome het nie.
MES help mense om hul menswaardigheid terug te kry. Mag die volgende tien jaar net so suksesvol soos die eerste tien wees.
Goeie nuus vir Gauteng is die ekstra geld wat begroot is vir die stryd teen Covid-19, maar opposisiepartye is skepties oor die aanwending van die geld. Lees hiernaas waaraan die ekstra geld bestee gaan word en waaroor die DA en die VF Plus bekommerd is.
Die Emfuleni-munisipaliteit trek lankal swaar. Dit laat 'n mens wonder hoe hulle kan bekostig om R5 miljoen uit te gee om grafte te laat grawe. Is dit nie iets wat hulle self teen 'n laer koste kan behartig nie? Blykbaar nie. Lees hiernaas wat die redes hiervoor is.
Lees ook wat Wilhelm de Swardt oor Gandhi Jafta skryf. Sy is as Tuks se Vrouekrieketspeler van die Jaar aangewys en met haar puik vertonings die afgelope seisoen is dit nie veel van 'n verrassing nie. Maar as 'n mens haar oor haar vertonings uitvra, kan sy nie juis onthou hoeveel lopies sy aangeteken het nie aangesien sy veel meer besorgd is oor die span se vertonings. Vir meer van 'n spanspeler kan Tuks nie vra nie. Sy is nog jonk en gaan nog baie in die sport vermag.